כל טיפול לא מותאם לילד בהחלט עלול להוביל לבעיות, ממש כשם שכל טיפול לקוי מסוג אחר (פסיכולוגי, תרופתי) יכול לפגוע באדם המקבל אותו אם אינו מותאם לקושי או אינו מקצועי. מטפלים רבים המציגים עצמם כמטפלים התנהגותיים, אינם מיישמים את עקרונות ניתוח ההתנהגות כהלכה, וכתוצאה מכך הילד אכן מגיב לטיפול בצורה לא טובה עד כדי החמרה בתפקודו במקום מגמה של שיפור. אין סכנה בטיפול המועבר בצורה מקצועית, אך יש לוודא כי הוא נערך באופן מבוקר ואיכותי. אחד ממאפייני עבודה מקצועית על ידי מנתח התנהגות מוסמך, היא הערכה מתמדת של התקדמות הילד דרך איסוף נתונים שיטתי. כך, אם התערבות מסוימת הניתנת לילד אינה אפקטיבית או אינה מקדמת אותו מספיק, היא תוחלף באחרת, ולא יבוזבז זמן יקר.